Gosos di Ozieri

De su Re Celestiale
Ses fiza mama e isposa 
Dannos mama prodigiosa
Su remediu a dogni male.

1.
Su matessi criadore
In su terrestre unu die, 
Profitizzeidi a tie
Pro reparare s'errore;
A faccia a su traidore
De s'inimigu infernale.

2.
Su profeta Isaia
In s'Antigu Testamentu,
Profettizat su portentu
De su nomen de Maria,
Chi sutta pes giugher tia
Cuddu dragone infernale.

3.
Tue istesti s'eleggida
in sinu de Anna perfetta,
Palma sa pius eletta
De s'eternu instituida,
Senza mancia cuncepida
De peccadu originale.

4.
Sa divina provvidenzia, 
Pro sa prima Eva ingannada,
Maria istesti giamada
Arca de sa discendenzia:
Mamma de ogni incremenzia
Non nde hat naschidu uguale.

5.
Rosa nada senz'ispina
Sole candidu e perfettu,
Muntagna de oro nettu,
Vera istella mattutina, 
Prenda rara diamantina,
De su regnu celestiale.

6.
Cuddu ispiritu divinu,
Falesit a su terrestre,
Verga de sole celeste
T'imprimesit in su sinu,
E fit su verbu divinu
Verbu subranaturale.

7.
Nos tenet semper in memoria
Cuddu altu verbu divinu,
De s'errore su giardinu
Balanzesit sa vittoria,
E si abberzesit sa gloria
In su die pasquale.

8.
Abbrazzesit sos affannos
Cussu Deus umanadu;
Ca fit su Chelu serradu,
Pius de battomizza annos
E appaghezis sos dannos
De sa frutture fatale.

9.
S'anghelu a boghe sirena,
T'hada inie annunziada;
Beneitta e laudada,
Ave de grassias piena:
Ses sa sublime terrena
Casa a Gesus virginale.

10.
De custu celeste Anzone
Istesti mama e guida,
Chi fattesti sa naschida
Pro sa morte e sa passione,
E suffrezis in persone
Rughe e dolente pugnale

11.
In sa morte e passione
Mama istesti dolorosa;
Ma pius fortunosa 
Ti cantesi Salomone;
De s'umana nassione
Ses reina imperiale.

12.
A sa lughente aurora 
Tottu a pregare accudides:
Sa chi giamesit Davide,
Sa turre liberadora;
Sa suprema intercessora
De su Deus immortale.

13.
Dai levante a ponente,
D'australe a mesudie,
Tottue giamana a Tie
Ogni affligidu e dolente
E cunzedis frequente
Grassias ispirituales.

14.
In sos mares agitados,
Paras tempestas e bottos,
Sos marineris devotos
Ti giamant disisperados;
E cantos si sunt salvados
Preghendedi liberale.

15.
Bona parte de s'universu
In dogni altare ogni coru
"Mater Regina Angelorum"
Cantan innos in progressu,
E ti festeggia inmessu
De sa terra munduale.

16.
De entu, fogu, abba e nie
Ses iscudu e ses consorte,
E in s'ora de sa morte
Tottu giamamus a tie,
Pro ti tenner unu die
Mama in sa celestiale.

17.
Ses vera liberadora
De su chelu e de sa terra,
Ses sa paghe de ogni gherra
Ses de tottu intercessora,
E ses vera protettora
In s'eternu tribunale.

18.
Cuddas boghes pius bellas
De noe coros de anghelos,
ti cantan in altos Chelos
Coronada de istellas;
E de pregare non mellas
Pro custa terra mortale.

19.
Tottue ti hant titulada
In terras e in marinas,
sas Tres Personas Divinas
T'hana in Chelu incoronada,
Pura sempre immaculada
Ses oraculu eternale.

20.
Pro te mama prodigiosa
Faghent sa solenne festa,
Prega Gesù a s'ala destra
In sa die tempestosa,
Pro chi ogn'anima penosa
Non restede in su finale.

De su Re Celestiale
Ses fiza mama e isposa
Dannos mama prodigiosa
Su remediu a dogni male.

1906